
UFO-Nyt nr. 3 er netop udsendt til alle abonnenter. Vi bringer her et par 
smagsprøver fra det nye nummer. 

NASA vil søge 
efter ikke-jordisk 

liv 

Hvor findes der ikke-jordisk liv? NASA's 
forskere ser på en liste over 28 fremtidige 
videnskabelige missioner, som kan hjælpe 
med at finde tegn på ikke-jordisk liv. 

Videnskaben har endnu ikke fundet E.T., men man kan 
præcisere de bedste steder at søge efter fremmed liv 
ved fremtidige missioner, fortalte NASA's forskere i 
slutningen af april 2010. 

Videnskabsfolkene udtaler, at de fortsat er ivrige efter 
at finde liv hvor som helst i universet til trods for den 
„luftalarm", der blev udløst af den berømte kosmolog 
Stephen Hawking, som antydede, at menneskene 
måske ikke skulle være så ivrige efter at finde aliens, da 
der er en stor risiko for, at de ønsker at kolonisere 
Jorden eller stjæle alle dens ressourcer. 

„Vi er interesserede og forberedte på at opdage en eller anden form for liv", sagde Mary Voytek, astrobiolog og 
seniorforsker ved NASA's hovedkvarter, under en telefonkonference. 

Cornell Universitys planetforsker Steve Squyres, chefforsker ved Mars Exploration Rover projektet, fortalte, at NASA's 
forskere i øjeblikket arbejder med en liste på 28 fremtidige videnskabelige projekter, som kan hjælpe med at finde 
ikke-jordisk liv. 

„Astrobiologi og søgen efter liv er meget centralt for, hvad det næste er, vi skal gøre i udforskningen af solsystemet", 
sagde Squyres. Han omtalte adskillige mulige robotmissioner, inklusive besøg på Merkur, Mars, Jupiters og Saturns 
måner og endda forbiflyvninger længere ude i solsystemet. Der var især tale om Saturn-månen Titan - med dens søer 
af metan og ethan - og Enceladus med dens spor af vanddamp, der ser ud til muligvis at rumme beboelige områder. 
Squyres oplyste også, at NASA overvejer en ambitiøs tre-punkt mission til Mars, som skal bringe jordbundprøver med 
retur til Jorden, så forskerne her selv kan undersøge dem. Denne mission „kan meget vel afsløre en hel del om, 
hvorvidt Mars nogensinde har huset liv", fortalte han. 

Andre forskere i forskerpanelet er enige i, at Mars-prøver bragt hjem til Jorden ville være uvurderlige. 

„Jeg tror personligt, at hvis vi nogensinde skal blive i stand til at bevise, at der engang i fortiden var liv på Mars - hvis 
der var spor efter fortidigt liv på Mars - tror jeg, at vi er nødt til at undersøge prøverne her på Jorden i stedet for med 
robotter", sagde Bill Schopf, forsker ved University of California, Los Angeles. „Hvis vi fik prøverne retur i morgen, og 
jeg havde dem i mit laboratorium, kunne vi løse dette problem." 

Schopf og en anden forsker, Jack Farmer fra Arizona State University, offentliggjorde resultaterne fra en undersøgelse, 
som de havde foretaget for nyligt. Her havde de opdaget, at en type mineralaflejring, en sulfat-forbindelse, kan rumme 
fossiler af gamle organismer. 

Forskerne har dog kun undersøgt prøver af sulfat-forbindelser fra Jorden, men dette mineral findes også i store 
mængder på Mars. Den kendsgerning, at de fandt fossiler i jordisk sulfat betyder, at sulfat-forbindelser på Mars kan 
rumme spor efter liv, hvis der har været liv på planeten. Indsamlingen af sulfat-prøver på Mars ville være et godt sted 
at se efter marsiansk liv, mener de. 

Et andet muligt sted at se efter liv i solsystemet er på asteroiderne. Forskere fortæller, at de har fundet direkte bevis 
på frosent vand og organiske forbindelser - som kunne indeholde spor efter liv - på et klippestykke i 
hovedasteroidebæltet mellem Mars og Jupiter. Både vand og organisk materiale er nødvendig for, at et sted er 
beboeligt. 

„Hver gang man har noget materiale som det omtalte, har man en kandidat, der er værd at undersøge nærmere", 
udtalte Squyres. „Vi bør tage derhen, hvor dataene fører os." 

Kilde: 

Space.com, 28. april 2010 

Hvorfor misforstår vi verden? 

Morten Monrad Pedersen har skrevet en let læst bog om, hvorfor så mange mennesker forkaster 
eller ikke forstår, hvordan videnskaben arbejder for at skabe et vidensgrundlag for samfundet. I 
stedet begynder de at tro på forkerte ideer eller kaster sig ud i overtroen. Fokus på dette emne er 
særdeles velkomment. Det er et område, som i høj grad trænger til at blive behandlet. Emnet bliver 
ofte noget misvisende kaldt for „skeptisk tænkning" - mens det i realiteten som regel er god, sund 
realisme. 

Af Per Andersen 

Morten Monrad Pedersen: »Den 7. sans - Hvorfor misforstår vi verden?«, 263 sider, 

Rosenkilde 2010. Læs mere om bogen på www.densyvendesans.dk. 

Professor David Favrholdt anbefaler bogen »Den 7. sans - Hvorfor misforstår vi 
verden?« med følgende bemærkning „ stod det til mig, ville jeg ved lov gøre Den 7. 
sans til en del af pensum i alle landets gymnasier i forbindelse med den såkaldte 
almene studieforberedelse." 

Det må jeg give ham helt ret i. Jeg er også helt sikker på, at fx matematik- og 

DIN 7. SANS 

Hvorfor misforstår vi verdon? 

fysiklærere vil hilse bogen meget velkommen - men jeg er ikke sikker pa, at 
religionslærerne vil være lige så begejstrede. Det skal jeg vende tilbage til. 

Bogen gør et rigtig godt stykke arbejde i at forklare, hvordan vi alle kan blive snydt af 
påstande, der i realiteten ikke holder. Jeg bliver selv ganske frustreret, når jeg oplever 
fjernsynet eller pressen præsentere konklusioner, der ikke holder. Fx kunne man for 
nylig læse i Berlingske Tidende, at en undersøgelse havde vist, at for hver 50 g røget 
kød man spiser, øges risikoen for blodpropper med 42 %. Går man tilbage til kilden 
(Harvard School of Public Health) finder man, at der er mindst 3 misforståelser i selv 
denne ganske korte historie! For det første er det ikke for hver 50 g (altså forøges 
risikoen ikke med 84 % ved 100 g kød om dagen). For det andet konkluderer 
undersøgelsen intet om blodpropper - kun hjerteproblemer. For det tredje anfører 
forskerne, at der ikke er fundet nogen sikker årsag-virkning-effekt mellem at spise 
bearbejdet kød som røget kød og hjerteproblemer. 

Morten Monrad Pedersen kommer med meget præcise og relevant udredninger af alle 
de forhold, som gør, at tingene ikke nødvendigvis er, som man tror, de ser ud. Noget 

som vi i ufo-kredse jo også har arbejdet med i 50 år. Han forklarer, hvordan videnskaben arbejder, og hvilke krav man 
må stille for at antage, at noget er „bevist" i højere eller mindre grad. Hvordan medier har deres store andel af 
misforståelser, og hvordan statistik kan være et særdeles vanskeligt begreb for lægmand. 

Han har øjensynligt arbejdet sig igennem et stort antal bøger om, hvordan den menneskelige hjerne fungerer, og 
hvordan den bliver snydt af en lang række faktorer. Denne viden giver han videre til læsere i en let fordøjelig 
oversigtsform. Det giver en prisværdig gennemgang af et stort og meget vanskeligt emne. Bogen bliver yderligere 
styrket gennem brugen af mange gode - og til tider sjove - eksempler. 

Videnskabens egne misforståelser bliver også trevlet op. Den klassiske historie om N-stråler, der var synligt for mange, 
indtil man begyndte at lave blindforsøg, giver et godt indblik i dette. Den almindelige overtro bliver også pillet fra 
hinanden. Astrologien bliver gennemhullet, alternativ medicin får et skud for boven, ånderne forsvinder, og 
konspirationsteorier såsom månelandingerne bliver også bragt ned på jorden igen. 

Så alt i alt en positiv oplevelse, der nok har sin styrke i sin enkle fremlægning og gode eksempler snarere end en 
dybere forståelse af emnerne. Perceptionspsykologien - der har ufo-forskernes store interesse - bliver kun periferisk 
berørt. 

En anden styrke ved bogen er det afsluttende kapitel om „skeptikerens værktøjskasse". Her bliver bogen endnu mere 
konkret og gennemgår virkelig gode værktøjer som Occams ragekniv og Sagans vægtskåle. Desværre er det nok sådan 
med bogen, at de, der læser den, allerede er ganske godt inde i den skeptiske tankegang. Mens dem, der virkelig har 
behov for at læse den, nok ikke er specielt interesserede. Bogen forklarer os faktisk hvorfor: Vi søger primært 
information i vores omverden, der kan bekræfte den tro og de overbevisninger, vi allerede har. Sådan er det for os alle, 
og sådan er det tilsyneladende også for forfatteren. For bogen skæmmes desværre af en subjektivitet og personlige 
kommentarer fra forfatteren, der nok ikke står for en kritisk gennemlæsning. 

Forfatteren anfører selv en advarsel: [„det er] meget let at ende i pseudovidenskab, hvor man kan opdigte en forklaring 
uanset hvad man observerer" (s. 174). Men faktisk falder han selv i blot en side før, hvor han behandler nær-døds- 
oplevelser: „iltmangel ... fører til, at der dannes en hvid plet midt i synsfeltet, og den hvide plet vil vokse i størrelse, 
hvis iltmanglen bliver værre. Dette kunne lyde som en oplagt forklaring på de oplevelser af en tunnel med hvidt lys, 
som er en del af nogle nærdødsoplevelser, for ofte vil nærdødsoplevelser være ledsaget af iltmangel i hjernen" (s. 
173). Mens det første er eksperimentelt eftervist, er den afsluttende kommentar spekulation. 

Et endnu tydeligere eksempel finder vi omkring N-strålerne: „jeg mener, at Blondlot [forskeren der mente at kunne se 
N-strålerne] er et eksempel på en person, der ubevidst begyndte at lyve for sig selv, da han oplevede Woods 
afsløringer". Igen er der tale om ren spekulation, for det kan forfatteren da umuligt have nogen sikker viden om. Begge 
eksempler er farvet af forfatterens egen iver for at komme med en forklaringsmodel. Samme mekanisme som han 
ellers selv advarer imod. 

Helt galt går det, når Morten Monrad Pedersen tager fat på religionen. Her bliver det tydeligt, at han har endnu en 
agenda for bogen: At overbevise verden om, at religiøs tro er det samme som overtro og nødvendigvis står i dyb 
kontrast til videnskaben. Samt at det rigtige trossystem ved siden af videnskaben er ateisme. Det bliver blandt andet 
tydeligt, når han i Appendiks A skal nævne relevante foreninger for skeptikere og ikke mindre end to gange fremhæver 
Ateistisk Forum som et førende debat-forum - et netværk som han tilfældigvis selv er med til at drive - og Ateistisk 
Selskab, som arbejder for adskillelse af kirke og stat, og som han slutter med at gøre direkte reklame for. 

Men inden man når til appendikset, er hans holdninger allerede blevet mejslet ud. Han skelner ikke mellem religiøs tro 
og overtro (selv om det normalt opfattes som forskellige mekanismer). Forfatteren mener desuden, at religion er et 
trossystem, ligesom videnskaben er et trossystem, og at man derfor er nødt til at vælge det ene eller det andet. 




Hans anti-religion-holdninger skinner klart igennem, når han som eksempler vælger (udvælgelse af de data, der bedst 
passer til ens forudindtagne holdninger!) de religiøse ekstremisters overgreb på befolkninger, heksejagten og 
religionens kvindesyn. Det kan man jo kun tage afstand fra - og så må religion jo være noget lort. 

Videnskab og religion har været genstand for omfattende diskussioner igennem mange år, og i hvert fald en del 
videnskabsmænd har nået den konklusion, at videnskab og religion adresserer to vidt forskellige - og ikke 
modstridende - sider af menneskelivet. Faktisk er religiøs tro langt, langt ældre end videnskaben. Der er indikationer 
på, at tro på noget guddommeligt er mindst 70.000 år eller ældre, og at behovet for en sådan tro er indlejret i den 
måde, vores hjerne fungerer på. Behovet for en sådan tro var og er stadig baseret på en række behov: 

Behov for et fællesskab (menighed, ultimativt et sammenhængende samfund), etik (i nyere tid til 
li en vis grad erstattet af lovgivning), det velkendte i dagligdagen (ritualer) og ønsket om evigt liv. 
Disse behov dækkes kun lidt eller ikke af videnskaben. Ja, religion har brodne kar - det har 
videnskaben også, som Morten Monrad Pedersen selv illustrerer. Og så har han slet ikke været 
omkring tvangssterilisationer i Danmark begrundet i videnskab eller nazismens uhyrlige 
‘ * „videnskabelige" teorier. (Læs mere om religion og dens funktion i forhold til videnskaben fx i 

Skeptical Inquirer, May/June 2010 - »Brain Science, God Science - Why Religion Endures«). 

Nu skal jeg ikke tage religionen i forsvar. Jeg er selv ateist. Men for mig er ateisme et spørgsmål 
om holdning og tro, og ikke noget man kan bevise er den objektive sandhed, som forfatteren 
l/t forsøger at gøre. Dermed bliver en videnskabelig, faktuel skepticisme blandet godt og grundigt 
med en religiøs holdning (ateisme er også en religion i den forstand), og det er helt unødvendigt. 
Det er synd, når vi nu har et så stort behov for litteratur på dansk om den skeptiske tankegang, at bogen vil kunne 
skydes ned af helt unødvendige årsager. Specielt af religionslæreren, som jeg antydede i indledningen. 

På trods af dette vil jeg anbefale bogen til alle. Ikke mindst læsere af UFO-Mail, der ofte beskæftiger sig med 
alternative emner, der bør have en ballast med, som denne bog giver. Men spring roligt afsnittene om religion over. 
Morten Monrad Pedersen er 35 år, cand. scient, og arbejder som it-konsulent. Gennem 15 år har han interesseret sig 
for de mekanismer, der gør, at mennesker bliver overtroiske og kommer til at tro på forkerte ideer. Morten har studeret 
psykologers, biologers, antropologers og filosoffers forskning i emnet samt de troendes egne argumenter. 


Danske jagere på ufo-jagt? 

Af Kim Møller Hansen 

Civile samt militærpersonel iagttager uafhængig af hinanden samme lysfænomen på himlen en 
juli-aften i 1976. Både radar og Starfighter-jagerfly bliver involveret. 

I det nyeste nummer (3/2010) af tidsskriftet UFO-Nyt ser Ole Henningsen fra Skandinavisk UFO Information (SUFOI) 
nærmere på en spændende sag fra 1976. 

Under sin gennemgang af Flyvevåbnets frigivne „ufo-mappe" (populært kaldet de »Danske X-Files«) er Ole Henningsen 
stødt på korrespondance fra 1983 mellem SUFOI og Flyvertaktisk Kommando (FTK), som sammenholdt med SUFOI's 
rapportarkiv giver billedet af en usædvanlig tildragelse. 

Det hele begynder i Hæsum i Nordjylland ved 22.30-tiden den 5. juli 1976. 

Bent Sønderby Larsen og hans søn går over gårdspladsen ved bopælen. 

Sønnen får øje på en „stærkt lysende stjerne" i sydlig retning, knapt 10 
grader over horisonten, og udpeger lyset for sin far. Lyset er hvidt som en 
projektør og bevæger sig roligt med konstant hastighed mod nord. 

På et tidspunkt tror de, at der er tale om et fly, der har tændt en 
landingsprojektør, dog mener de alligevel, at det er for svagt til at kunne 
være landingslyset fra et fly. 

Hustruen bliver gjort opmærksom på fænomenet, og da de har studeret 
objektet et stykke tid, bliver de enige om at ringe til Flyvestation Aalborg. 

Da manden får kontakt med vagthavende assistent, oversergent O.H. 

Christiansen, på Flyvestation Aalborg, befinder lyset sig 40-45 grader over 
horisonten, og den vagthavende oplyser, at han og to kolleger også kan se 


Bent 

Sønderby 

Larsen kan via telefonen høre den vagthavende tale 
med radarfolkene, der bliver bedt om at finde objektet 
på deres skærm. De rapporterer tilbage, at de intet kan 
se på radaren, selv om den er rettet i den rigtige 
retning. 

Kort efter taler den vagthavende om, at man vil dirigere 
nogle jagere af sted for at se nærmere på fænomenet. I 
det samme råber hustruen fra gårdspladsen, at lysene 
slukkedes, og observatøren siger derfor i telefonen til 
vagthavende, at han godt kunne spare sig at sende 
jagerne af sted, for „nu slukkede de". 

Den vagthavende på flyvestationen har også set, at 
lysene blev slukket, „som når man trykker på en 
kontakt". Han oplyser, at flyene alligevel er på vej, fordi 
de nok kunne få fænomenet ind på deres næseradar. 
Dette lykkes tilsyneladende ikke. 

Men med flere samtidige civile og militære vidner til 
hændelsen, der også involverer både radar og 
Starfighter-jagerfly, er der tale om en af de mest 
specielle og interessante observationer i dansk ufo¬ 


lyset med det blotte øje i sydlig retning fra flyvestationen. 





Danske Starfigterjagere i aktion. 

Foto: Fototjenesten FSN Aalborg 



Luftvåbnets i 2009 frigivne „ufo-mappe". 

Foto: Ole Henningsen 








historie. 

Den detaljerede gennemgang af denne spændende sag fra Flyvevåbnets frigivne „ufo-mappe", kan læses på denne 
adresse: 

Læs hele artikler „Hvad indeholder de danske X-Files? 2. del" 


Varm sommer 

Af Ole Hermingsen 

De seneste par måneder har ind imellem budt på glimrende sommervejr, og det har igen givet 
anledning til en masse opsendelser af de kendte små varmluftballoner og efterfølgende 
indberetninger til www.ufo.dk fra til dels forundrede observatører og fotografer. 

Naturligvis kan ikke alle indberetninger henføres til kategorien „varmluftballoner", og det anbefales at gå ind 
påwww. ufo.dk under observationer og se, hvad observatører i øvrigt har 
indberettet af spændende iagttagelser. 

I det følgende gennemgås et uddrag af de observationer af specielt 
varmluftballoner, der er dokumenteret af observatørerne med optagelse af 
fotos og videosekvenser. 

5330 Munkebo - 9. juli 2010 

Fyens.dk lægger ud med en video-sekvens, der er optaget den 9. juli 2010 
af Thomas Lillesøe i Munkeby ved Odense. 

Videosekvensen kan ses på adressen: 

http ://www.fyens. dk/article/1659254: Indland-Fyn—Se-video—Mystisk- 
ildkugle-over-Munkebo?video=21375 

Videoen har et udseende, der er i overensstemmelse med, hvad der 
tidligere er set i forbindelse med små varmluftballoner. Beretningen og 
vindretningen (iflg. DMI-vejrarkiv) er også i overensstemmelse med noget 
vindbåret. 


HURTIGERE END ET FLY 

Se video: Mystisk 

ildkugle over Munkebo 

I Web-TV 


5220 Odense - 7. august 2010 

Omtalen på Fyens.dk bringer Charlotte Hoffmann på banen med et 
foto, hun har taget den 7. august. 

„Den kom langsomt, for jeg nåede at hente mit kamera og tage 
nogle billeder, men den forsvandt lige så pludseligt som den kom, 
jeg tror at den er brændt op", skriver hun i en mail til Fyens.dk. 9. 
august. 



Originalfoto samt 

udsnitforstørrelse (th) af 
Charlotte Hoffmanns foto 
viser ligheden med en 
varmluftballon. 



En læser fra Fåborg skriver til Fyens.dk: 

„Lørdag aften var jeg ude for at ryge min ,godnat-smøg' - og under 
dyrkningen af denne last - kigger jeg ofte op på himmelen. 

Her så jeg to lysende kugler i østlig retning, som jeg i første 
omgang troede var to rutefly på vej mod syd. De kom pludselig meget tæt på hinanden, hvilket jeg tilskrev 
synsbedrag, på grund af afstanden. 

Pludselig var det som om de mødtes, og sekundet efter var der kun en lysende kugle, som i afsindig hast bevægede 
sig mod syd. 

Tænkte på at hente mit kamera, men inden tanken blev tænkt færdig, var kuglen forsvundet i retning over Faaborg. 

Glemte alt om oplevelsen kort efter, indtil jeg læste artiklen om ,ildkuglen' over Munkebo. 

Aner ikke hvad der foregik, og vil sikkert heller aldrig få et svar på det - men garanterer at der ikke var tale om et 
fly, en satellit, eller en meteor - dertil var hastigheden alt for høj. 

Hvis der skulle være tale om en varmluftballon - så gad jeg nok vide hvem der punkterede den inden den , fes' afsted 
over himmelrummet med sådan en hastighed? 

Der afholdes sikkert ikke så mange børnefødselsdage i disse luftlag. 

Aner ikke hvad jeg var vidne til - jeg så det bare!" 



4700 Næstved - 11. juli 2010 

CP henvender sig pr. mail til Flyvertaktisk Kommando, FTK, i 
Karup og beretter: 

„Ca. kl. 00.05 den 11.juli 2010 syd for Næstved mod 
Vordingborg. 

Talte ca. 15 lysende pletter ....på vej sydover... hvad var 
det?" 

Da Flyvevåbnets politik er at henvise alle henvendelser fra 
befolkningen om ufo-iagttagelser til Skandinavisk UFO 
Information, modtog vi CP's observationsberetning til videre 
registrering og undersøgelse. 

Ud fra det modtagne billedmateriale sammenholdt med 
beretningen og DMI's vejrdata, er vi i SUFOI ikke i tvivl om, at 
også denne observation skyldes små varmluftballoner. 



8400 Ebeltoft - 3. august 2010 

Fra MBA modtog vi en mail med ordlyden: 

„Ved samtale under middag observerede min datter en 
lysende kugle på himmelen. Alle gik ud på terrassen 
og så kuglen, som for over himmelen, jeg nåede lige at 
tage et par billeder, ikke tydelige men man kan da se, 
at der er et eller andet, det tog ca. 35 sek. for kuglen 
at nå fra den syd vestlige horisont til den østlige. 

Den startede fra vest med stor styrke ca. 3 cm i 
diameter og svandt ind efterhånden som den gik over 
himmelen og forsvandt i nord vest." 

Ud fra beretning, vejrdata og udseendet af foto, er der 
ingen tvivl om, at det drejer sig om en varmluftballon. 

Denne forklaring betvivles af fotografen, der mener, at 
det er umuligt for en varmluftballon at flyve så hurtigt, 
som det blev opfattet. 

SUFOI's Fotoafdeling er af den overbevisning, at ballonen rent faktisk var meget tættere på observatørerne, end man 
regnede med. 


Det originale foto samt en kraftig 
udsnitforstørrelse heraf viser meget 
stor lighed med aftegningen af en 
lille varmluftballon. 


2630 Tåstrup - 7. august 2010 

„Lørdag den 7. august om aftenen kl. 22.35, sad vi sammen med nogle venner på vores terrasse i Høje Tåstrup ved 
København", fortæller Jess Frederiksen: 

„Bedst som vi sad og snakkede om løst og fast, 
bemærkede undertegnede noget, jeg først 
troede var et af de sædvanlige fly på indflyvning 
mod Kastrup Lufthavn. Det var et skarp lys, som 
landingslys på et fly under take-off eller 
indflyvning, der bevægede sig fra nordvest i 
retning mod sydøst. Jeg er fly-entusiast, så jeg 
holder altid et vågent øje når flyene kommer tæt 
ind over os. Men pludselig bemærkede jeg 
endnu et lys bagefter det første objekt, og 

tænkte at det var mærkeligt at to fly på samme De tte originalfoto samt kraftig 
indflyvningsrute var så tæt på hinanden. udsnitforstørrelse viser stor lighed 

Jeg sagde så til de andre ved bordet, at der er med en varmluftballon. 
noget galt her, og alle kiggede nu op og så det 
samme som jeg. Objekterne bevægede sig 
ganske langsomt, nærmest som et fly under 
indflyvning, men fuldstændig lydløst. Lyset blev 
skarpere og skarpere og objekterne nærmede sig hinanden. Da de var tættest på os, begyndte det ene objekt at tage 
lidt fart og gik højere op, mens det andet fortsatte ud i horisonten mod sydøst og forsvandt hurtigt. Det andet kunne 
ses et stykke tid, mens det hurtigt forsvandt opad på himmelen. 

Vi har efterfølgende ventet, at andre havde set fænomenet, men det er der tilsyneladende ikke. Dog sad vores 
naboer også ude, og vi bemærkede, at de også så lysene, da de udbrød; ,hvad fanden er det for noget'. 

Objekterne bevægede sig så langsomt til at starte med, at vi kunne hente kameraet og tog et par billeder, der ikke 
er specielt gode. Men man ser lyskuglerne sammen på det ene foto. Det andet viser kun den ene. 

Undrer os meget over, at det var så lokalt, at andre ikke har bemærket dem. Vejret var lidt diset, men lysene var 
tilsyneladende under skydækket. 

Kuglelyn eller stjerneskud var det ikke. Hvad det var, er vi naturligvis ikke klar over. 

Vedhæftet er fotos, som i kan bruge, hvis i finder dem interessante." 

Der er ingen tvivl om, at der også her er tale om varmluftballoner ud fra den detaljerede beretning, DMI's vejrdata 
samt udseendet af fotos, hvilket hurtigt blev meddelt observatøren, der blev glad for svaret: 

„Tak for jeres svar. 

Så er det jo opklaret. Vi troede bare ikke at vejrballoner bevægede sig så hurtigt. De forsvandt jo i forskellige retninger 
og lyste meget klart. 

Uanset hvad er jeg glad for jeres gode uddybende svar." 



VEJRET TV2 - 7. august 2010 

Det er nok den sommeraften, der har været mest gang i ballonerne. TV2's vejr fik ligeledes en del henvendelser, og 
deres omtale kan ses på adressen: http://vejret.tv2. dk/artikel/id-32768177:mystiske-lyskugler-p%C3%A5-himlen.html 

„Flere af TV 2 \ VEJRET's seere har uafhængigt af hinanden observeret flere lysende kugler - og flere har endda taget 
billeder af dem. De har alle det til fælles, at de er blevet set på den nordlige og østlige del af Sjælland. 

Her på TV 2\VEJRET har vi ikke noget endegyldigt svar på, hvad det kan være, men har sat os for at finde ud af det - 
og måske kan du hjælpe os! 

Herunder følger en række af de observationer, som er blevet gjort lørdag aften." 

Fra Allerød lyder en observation således: 

„Mine børn og jeg observerede noget mærkeligt lørdag aften over Allerød. Kl. var omkring 22.45 og jeg stod i min 
have, da jeg pludselig så store gule/orange/røde,kugler' flyve på himmelen.,Kuglerne' fløj lydløst og var på himmelen i 
omkring 20 minutters tid. 

De kom fra vestlig retning og fløj i vores retning (altså mod os), stoppede, drejede og fløj videre i trekantformation i 
sydlig retning. Alle fulgte den samme bane. De fløj væsentlig hurtigere end fly; men alle i konstant højde over jorden. 
Der fløj omkring 50 af disse, kugler' forbi. 

Jeg har nu grublet i snart 2 døgn over hvad det var som fløj på himmelen... og tænker om i måske havde en naturlig 
forklaring på dette, da jeg ALDRIG har set noget lign." 

Længere mod syd blev lyskuglerne oplevet således: 

„I går var mig og min kæreste på vej hjem fra Jersie station cirka ved en 11 tiden. Da min kæreste pludselig spørger, 
hvad det er der er oppe i himlen, og vi blev hurtigt enige om det ikke var stjerner. Det var orange cirkler der var 
omkring 3 gange større end stjerner. Og de bevægede sig meget hurtigt hen over himlen. Der var omkring 10-12 
orange cirkler/prikker. 

Da vi så havde kørt omkring 200 meter, begyndte de at forsvinde e for e, vi forstår virkelig ikke hvad det kan være? 
Men det var ikke stjerneskud, det kan vi understrege med det samme!" 

TV2's omtale og efterlysning gav resultat 

Allerede dagen efter kunne man på adressen: http://vejret.tv2. dk/artikel/id-32780654:nattens-mystiske-lyskugler- 
afsl%C3%B8ret.html meddele, at nattens mystiske lyskugler var afsløret: 

„Det overvejende mest sandsynlige er, at det drejer sig om asiatiske rispapirlamper, som det efterhånden er blevet ret 
populært at sende til vejrs ved bryllupper og fødselsdage. 

Lamperne, der går under navne som ,Himmelske Lanterner' eller ,Kom Loy' ser imponerende ud, når de løfter sig til 
vejrs hjulpet af varmen fra et lys, der hænger nedenunder rispapirlampen. 

Ofte sendes flere lamper af sted samtidig, og de kan som små lysende varmluftsballoner flyve af sted på aften- eller 
nattehimlen. Lamperne føres alene af sted med vinden og kan nå 100-200 meter op." 

til vejrs 

„Efter alt at dømme er det sådanne rispapirlamper, der blev set over 
Sjælland lørdag aften. Hundrede af mails der er modtaget på TV 
2\VEJRET peger entydigt i den retning. Mange mails beskriver 
erfaringen med disse rispapirlamper - både de der har sendt dem af 
sted - og de der har observeret dem. 

Og disse beskrivelser falder i god tråd med de observationer der 
blev gjort lørdag aften. 

Desuden blev der fra et bryllup ved Skodsborg sendt 
rispapirlamper op på aftenhimlen (se billede til venstre) - og nogle 
af disse kan meget vel være ,de mystiske lyskugler'. 

Desuden er der fra Jersie Strand også opsendt rispapirlamper." 

Så SUFOI er ikke ene om at påvise, at varmluftballonerne er en 
utrolig sommerdille. 

Her kan findes yderligere oplysninger omvarmluftballoner. 

Fra denne aften er der modtaget en lang række andre 
indberetninger af lyskugler på himlen, hvoraf en del skyldes 
varmluftballoner. Men læs og døm selv. 

8260 Viby J - 7. august 2010 

„Jeg stod på min mors altan og kiggede op i himlen mod syd, også 
kom der 6-7 klart-lysende store kugler flyvende fra vest mod øst. 
De var meget større end en stjerne. Da jeg så dem først fløj de på række, men så bevægede de sig mere ujævnt, 
ligesom mere op og ned. De fløj middel-hurtigt hen over himlen, også forsvandt de nærmest ind i himlen." 

2600 Glostrup - 7. august 2010 

„Lysskær som lyste direkte ned, cirkelformet og ændrede derefter til firkant, lyset lyste direkte ned fra en meget høj 
,firkant' et godt stykke i luften og var ligesom et kraftigt skær. Blev observeret fra en bakke et stykke væk, så 
størrelsen mv. kan ikke skrives. Andet kan ikke oplyses, blot et mere solidt input til jeres observationsarkiv. 

NB. Billede er taget, men det er fuldstændig hvidt." 

6000 Kolding - 7. august 2010 

„Vi sad inde i stuen, da jeg så lyset fra et fly (troede jeg). Vi gik ud i haven, for lyset var usædvanligt stort. Lyset kom 
fra nord, bevægede sig ret hurtigt mod syd, pludselig syntes det som om, det stod stille, men det har været fordi, det 
ændrede retning mod øst, derefter forsvandt det bag skyerne, alt imens, det blev mindre. 


Der blev sendt rispapirlamper 



Her sendes rispapirlamperne til vejrs ved et 
bryllup i Skodsborg lørdag aften. 

Foto: Malene Windekilde 


Min veninde, der var sammen med mig, betragtede fænomenet i en kikkert, og fortalte, det var rundt og orange som 
solen, og der stod stikflammer ud fra objektet, ligeledes som på en sol, eller som om det brændte." 

6000 Kolding - 7. august 2010 

„Hændelsen finder sted på vores terrasse ved Fjordvej, Kolding. Vi sidder to personer sidst på aftenen og kigger ud 
over Kolding Fjord og observerer et orange A4-formet lysende objekt på himlen, som kommer mod os. Efter få 
sekunder forsvinder objektet som en lysende orange prik." 

Et af vidnerne beskriver formen som et vindue, den anden som et skjold. Vidnerne er usikre på om observationen er 
sket den 6. eller 7. august 2010. 

5466 Asperup - 7. august 2010 

„Vi sad tyve personer, børn, unge og voksne, da en person observerede en lyskugle kommende ind fra sv i en vandret 
bane. Efter et kort øjeblik steg kuglen lodret op i skyerne og forsvandt. Kort efter kom yderligere to ildkugler fra 
samme retning, også de forsvandt op i skyerne. 

Kort før kl. 22.00 fulgte den fjerde kugle med nøjagtig den samme rute. 

Nogle voksne hævdede efterfølgende, at de observerede en mørk prik forsvinde i nø retning. Måske en 
pose/fa Idskærm fra en nød raket. Der observeredes ingen støj eller i Id ha le efter kuglerne, der havde størrelse som lyset 
i et trafiklys." 

5672 Broby - 7. august 2010 

„Ildkugle dukker pludselig op over trætoppe, angiveligt omkring 1-2 km væk. Bevæger sig med omkring 10 m/sek 
opad, og drives i vindens retning, svag vind. Flakker lidt, men stiger jævnt hurtigt. Bliver mindre og mindre 
efterhånden som den stiger opad, og forsvinder ind i skyerne efter ca. 10 min. Tvivler på det er en nødraket, da den 
ikke vil opføre sig sådan. Tænker det kan være et fysikforsøg/spøg. Håber flere har set den/det." 

2635 Ishøj - 7. august 2010 

„Vi var til 30-års fødselsdag/havefest i Ishøj sommerby i går aftes, hvor vi så nogen besynderlige lys, som vi havde lidt 
vanskeligt ved at identificere. 

De bevægede sig rimelig hurtigt en ad gangen henover himlen med en vis afstand imellem sig.. Der kom vel sagtens 
omkring 10-14 lys (hvide lys) efter hinanden uden at tælle dem godt nok. 

Til at starte med troede vi, det var helikoptere, men kunne ikke høre en lyd, selvom det var en vindstille og klar 
aften. De forsvandt som en stearinlys-væge ulmer væk.. 

Selskabet kom med flere mulige bud, men har ikke været i stand til at få bekræftet, om det også har været en af 
disse., bl.a. at det skulle være vejr-balloner, men hvorfor så mange, og hvorfor med lys på., nogen mente, at der 
endvidere forekom korte glimt af grønne/røde lys-glimt., men det det var ikke fly, de kommer ikke så tæt på hinanden. 
Vi mente heller ikke, at det kunne være svævefly, slet ikke så mange og så om natten., svævefly flyver såvidt jeg ved 
også mere i fugleflugt-baner, og ikke helt så præcist lige linier, som disse objekter. 

Jeg er desværre ikke så godt kendt i Ishøj, så jeg kan sætte en retning på, men de kom i en hale efter hinanden et 
hvidt lys pr.,objekt', og de kom i ca. 2 - for mig at se - lige linier., og med et nogenlunde ens interval imellem sig. 
Virkede heller ikke som en øvelse af fly. 

Lysene forsvandt, som om de blev slukket efter et stykke tid, og så var de væk. 

Håber evt. herigennem at få løftet sløret for, hvad det var, vi så i går aftes. I selskabet var flere med militær¬ 
baggrund, og de havde ikke nogen kvalificerede gæt på fænomenet. 

Husker ikke det nøjagtige tidspunkt, men mener det var i ca. Vi times tid mellem 22:30 og 23." 

9870 Sindal - 7. august 2010 

„Jeg vil gerne høre, om der ikke er andre, der har set det fænomen, min hustru og jeg så lørdag den 7. august kl. 
22.30. 

Vi sad på vores hyggelige terrasse og nød et glas vin. Min hustru havde lige tændt et par lys, da hun bemærkede, at 
der ikke var ret mange stjerne på himmelen. Da jeg skulle til at kommentere dette, opdagede vi en stor cirkelrund 
kugle på vej mod os. Den lyste MEGET kraftigt orange og lidt gult. 

Den kom nærmere og nærmere, og vi var dybt optaget af dette fænomen. Pludselig stod den stille et par minutter, 
hvorefter den i ryk trak til højre for os - til venstre for fænomenet. Efter tre til fire ryk stod den igen stille for derefter 
MEGET hurtigt at,flyve væk' og den forsvandt i horisonten. 

Vi har naturligvis gransket om, dette kunne være et fly. Det er udelukket, for så skulle det have været i brand, og 
ville falde ned. Det kunne heller ikke være nordlys - for det er ikke blot en kugle, og det lyser heller ikke så kraftigt. 

Min hustru og jeg er overbevist om, at dette var en ægte UFO, men der må være flere, der har set dette fænomen." 

3450 Allerød - 7. august 2010 

„Jeg stod i min have og røg en smøg, da jeg pludselig så en stor kugle komme flyvende. Den fløj hurtigere end et fly og 
var helt lydløs. Da jeg ikke kunne se den mere, kiggede jeg tilbage derfra, hvor den første kom, og så 2 mere, og 
sådan blev det ved i ca. 20 min. Der kom måske 50 af dem. 

Vi filmede det på mobiltelefonen, og tog billeder med digitalkamera. De fløj alle sammen samme rute, og samme 
højde. De var alle sammen samme størrelse på nær en, som var måske dobbelt så stor. Det virkede som om den fløj 
tættere på, og ikke helt samme bane som de andre, men endte alligevel med at flyve samme kurs som de første, og 
forsvandt derefter ud i horisonten. Det sluttede med at jeg ikke kunne se dem mere, fordi de blev blokeret fra mit 
synsfelt af træer og tage." 

9800 Hjørring - 7. august 2010 

Vi var på vej fra Sindal til Hjørring, da vi ved rundkørslen kan se en kæmpe orange oval-lignende kugle hænge lige 
over rundkørslen. 



Først troede jeg, det var var et fly; der var sat i brand på en måde, så kontaktede alarmcentralen, der selvfølgelig 
intet kunne gøre, førend vi vidste, /i vad det var. 

Der var ingen lyd ved det overhovedet, og lige pludselig begyndte det at bevæge sig stille og roligt, og senere blive 
mindre og mindre, indtil det til sidst forsvandt. 

Det lignede mest af alt et brændende objekt, men fuldstændig uden lyd. Min kæreste og jeg så det fra vores bil, men 
vi lagde mærke til nogen stykker, der var stået ud af deres bil for at se det. 

4330 Hvalsø - 7. august 2010 

„Vi var på vej fra toget på Hvalsø station, og går op ad Hyl lebjerg, da jeg kigger ud over en græsmark, som ligger på 
højre side, der står 6 gul/orange lys op, og jeg siger til min veninde, at de har sat lys på kranen. Hun mener ikke, der 
er en kran. 

1 min. senere er der kommet flere lys op fra horisonten, og der er ca. 20 lys. De kommer op som en oval figur og 
slukker, når de kommer op i ca. 45 grader... og forsvinder. 

Vi går ud på græsmarken og kigger på dem, da vi så ikke bliver generet af lamper fra gaden. Der kan vi så se hvide, 
runde kugler, der flyver med meget høj hastighed og en svag brummen hen over himlen. De fløj fra 45 grader højde 
NV til 45 grader SØ på ca. 30-40 sekunder ..." 

Og varmluftballonerne fortsætter: 

2000 Frederiksberg - 21. 

august 2010 

Lærer Klaus Ravn Gydesen, 51, observerer fra 
Maglekildevej på Frederiksberg og beretter: 

„Mit øje fanger noget, der bevæger sig på himlen. To 
lysende objekter bevæger sig over himlen. Der er 
ingen lyd. Det er klart vejr. Der er tydelige stjerner. 

Højden er hvad jeg vil kalde under et lavt skydække. 

Dette kan jeg konstatere kort efter, hvor nogle lave 
skyer driver i samme retning. 

Kort efter kommer yderligere tre objekter! I alt 
kommer der 12-15 objekter en, to eller tre sammen. 

Objekterne er runde. 

For tre til fire af dem er der noget der minder om en 
udstrækning af det orange lys, der drejer rundt, som 
om det søger. 

Udstrækningen af dette lys er af samme størrelse 
som objektet. 

Jeg har et foto og en kort video på min mobiltelefon 
(Nokia 5230, 2 megapixel kamara)." 

En anden observationsberetning fra samme dato lyder 
således: 

4700 Næstved - 21. august 2010 

„Min kæreste er ude på vores terasse, og hun kommer ind og vækker mig. Hun fortæller, at der er noget, jeg skal se. 
Vi går ud, og hun peger op i luften. Der kan vi se et meget kraftigt gult/orange objekt flyvende langsomt og konstant 
fra sydvest mod nordøst henover Næstved by. Længere ude i horisonten kan vi se yderligere to objekter i samme farve 
og hastighed komme hen imod os. Da objekterne passerer os, kan jeg skimte en meget uregelmæssig blinken bag det 
kraftige lys. 

Der er ingen lyd overhovedet. Det er svært at antage, hvor højt de er fløjet. Det virker umiddelbart som om, at de 
har samme højde ud fra deres størrelser at dømme. Desuden flyver de under skylaget som er gældende på det 
tidspunkt. Hastigheden vurderes til at være den samme som i en en-motors propelmaskine. Desværre har vi ikke det 
bedste udsyn i den retning, de forsvinder i, da vores terrasse er overdækket." 

Kun varmluftballoner? 

Modtager SUFOI's Fotoafdeling da kun denne type fotografier og videoer til undersøgelse, eller skal alt absolut passe 
ind i ballonteorien? 

Her i sommerperioden er et meget stort antal billeder til undersøgelse netop denne ballon-type. Disse sager udgæør 
langt over halvdelen af alet modtaget billedmateriale. 

Men heldigvis modtages også andet materiale. 

Flere fotosager fra foråret og sommeren er endnu til undersøgelse og vil blive omtalt i en senere udgave af UFO-Mail. 

Malmø, Sverige - 29. maj 2010 

„Nu kan jeg ikke klare den længere, men må give dette videre i håb om at I kan give mig en forklaring." 

Sådan starter en mail til www.ufo.dk om en observation og fotografering af, hvad der opfattes som et metalobjekt over 
Malmø. 

JN fra København NV er den 29. maj 2010 i nærheden af Malmø. Inden han sammen med en god kammerat stiger 
ombord på en bus, opdager han, hvad der ligner en metalkugle, som tilsyneladende hænger fuldstændig ubevægelig 
stille i luften et godt stykke borte. 


Screenprint fra den modtagne 
videosekvens samt kraftig 
udsnitforstørrelse af det ene af de 
lysende objekter viser tydeligt en 
varmluftballon. Deres 

bevægelsesretning er også i 
overensstemmelse med 

vindretningen på tidspunktet for 
optagelsen. 


JN fortæller videre herom: 

„Turen gik bl.a ud til Hyllie, en forstad et par km. syd for Malmø, hvor vi besigtigede det nye stationsprojekt mm. Det 
var godt vejr med typiske sommerskyer, som kom og gik. Da jeg er jernbaneentusiast og fotoentusiast, havde jeg mit 
kamera med som er et Nikon D 80, et godt spejlrefleks på 10, 2 megapix. 

Metalkuglen så ud, som den stod fuldstændig stille på samme sted, men så samtidig ud som om den ,blafrede ?'. Jeg 
udbryder til min ven, der er s.. en UFO. 

Billederne er taget, mens bussen er i fart, objektet kan ses skråt oppe til venstre for den røde beboelsesbygning i 
baggrunden. 

Kan I give mig en forklaring, det var ikke et fly eller ballon, forbiflyvende insekt eller noget som var fastspændt på en 
line. 

På forstørrelse af billederne ser det endda ud som om, det skifter form, desværre lidt pixeleret, da det var langt væk. 
Jeg så det med mine egne øjne, men sagde det kun til min ven. 

Jeg har ikke leget med »Photoshop« for at gøre mig interessant, det har jeg ingen ønske om, jeg har heller intet 
ønske om at sætte jer i forlegenhed, men jeg har taget 3 billeder af,noget' jeg ikke kan forklare og ser mærkeligt ud. 
Kan I hjælpe mig. Jeg sender billederne i det originale format." 




„Nej, det observerede og fotograferede objekt ser ikke ud af meget på dette første originale billede (øverst). Objektet 
ses lidt nedenfor midten af billedet." 

På nederste udsnit af originalfoto er der i billedbehandlingsprogram af fotografen selv arbejdet med 
ændringer i lys- og kontrastforhold, så objektet nu ses tydeligere - midt på himlen yderst tv. 

En af SUFOI's fotokonsulenter var inde på, om det evt. kunne være en drage i snor, da 
observatøren bl.a. nævnte, at objektet „blafrede". 

En anden var inde på, om det kunne være en ballon af en slags. 

Meget kraftig De to øvrige fotokonsulenter strækker våben, og kan ikke med baggrund i de få pixels komme med 
udsnitforstørrelse et kvalificeret gæt på objektets oprindelse, 
af objektet. 





















Kommentar fra UFO-Sverige 

Da observationen og fotograferingen egentlig foregår i nærheden af Malmø, har sagen været sendt til udtalelse hos vor 
venner i UFO-Sverige. 

Deres lokale repræsentant i Malmø, Tora Greve, fortæller, at der i hvert fald den 5. juni hang en reklameballon fæstnet 
til jorden med en tynd line i området omkring E6 på et sted syd for Helsingborg. Hun så den selv, men kan ikke 
længere huske nøjagtigt hvor, og derfor naturligvis heller ikke konstatere, at der er tale om denne ballon eller en 
tilsvarende. 

Tora Greve er i sin kommentar også inde på, om det evt. kan dreje sig om en af de helikoptere, der ofte flyver i Malmø 
området. 

Måske ballon? 

Fotografen er ikke afvisende overfor, at det kan have drejet sig om en ballon, og tilføjer: 

„I øvrigt er jeg også fly entusiast, og det var i hvert fald ikke nogen helikopter. De flyver hen over mit hus her i 
Nordvest flere gange om dagen, så dem ved jeg godt, hvordan ser ud, også på lang afstand, men det har sikkert været 
en ballon." 

Har læserne et bud? 

Men læserne har måske et kvalificeret bud på, hvad der er observeret og fotograferet? 

Kommentarer herom gerne til Skandinavisk UFO Information - SUFOI. 

3460 Birkerød - 23. august 2010 

Den forestående danske private raketaffyring har fået en del presseomtale, og fra en af læserne fik vi denne 
henvendelse: 

„Jeg observerede en raketaffyring stik øst, og vel vidende om det forestående danske raket forsøg, tog jeg det for 
givet, at raketten nu var affyret. Men det undre mig meget, at der intet har været herom i nyhederne. Er I i SUFOI 
bekendt med en affyring?" 



Det kunne ganske rigtigt ligne en raketaffyring, men der er nu tale om en contrail, altså en 
kondensstribe efter et fly. 


Toke Haunstrup fra SUFOIs Rapportarbejde er ikke i tvivl om, at der er tale om en kondensstribe fra et fly. Om 
raketaffyringen svarer han fotografen bl.a.: 

„Test-affyringen af den danske,amatør-rumraket' har endnu ikke fundet sted. 

Det sker, så vidt jeg husker, i slutningen af denne måned. 

Se evt. mere her: http://ing.dk/tema/raket 

Så det var nok noget andet, der var årsag til din observation forleden. 

Under alle omstændigheder er jeg usikker på, hvor meget man ville kunne se opsendelsen fra Sjælland." 

For dokumentationens skyld sender Fotoafdelingen billederne til fotokonsulent Hans Bødker, der er tidligere pilot og 
overtrafikflyveleder, og har set i titusindvis af contrails, kondensstriber fra alskens typer af fly. 

Heller ikke han vakler i sin bedømmelse af billederne. Der er ingen tvivl om, at det fotograferede spor er en 
kondensstribe. 

Hvis læserne ønsker at se flere kondensstriber, så gå ind på Google og skriv „contrails", så dukker der under „Billeder 
af contrails" i stribevis af gode og bemærkelsesværdige fotos frem til nærmere studium. 












Korncirkel haves - spøgefugl søges 

Af Ole Hennirigsen 

En mindre korncirkel er fundet i hvedemark på Nordlolland. Det ser ud til at være fugle, der har 
været på spil - såkaldte spøgefugle. 

Først på aftenen den 21. august bliver jeg ringet op af gdr. Knud Erik Olsen i Svinsbjerg på Nordlolland, der fortæller, 
at han har opdaget en såkaldt korncirkel i sin hvedemark. 

20 min. senere er jeg på_stedet, og vjjår en snak sammen om tingene_og cjår enetur i marken for at se på aftegningen. 



Aftegningen i kornmarken set fra nord. Den grønne bevoksning op mellem de nedlagte 
hvedestrå viser, at aftegningen ikke er af nyere dato. Den nærmeste cirkelaftegning er 
betydeligt mere „rund" end den fjerneste. 

Foto: Ole Henningsen 

Det drejer sig om en mindre aftegning i kornet af form som to mindre cirkler forbundet af en mindre „gang". Hele 
aftegningens længste udstrækning er ca. 10,5 m. Opmåling og fotografering er foretaget dagen efter under bedre 
lysforhold. 

Selve „cirklerne" er ca. 4 m i diameter og „gangene" ca. 70-80 cm i bredden. 
Knud Erik Olsen fortæller, at han opdagede aftegningen i hvedemarken vest for 
gården allerede for omkring en måneds tid siden. 

Han har diskuteret aftegningen med naboer og andre nysgerrige, der er 
fremkommet med alskens forskellige teorier om, hvordan den er opstået, lige fra 
folk, der har trampet kornet ned og til et vejrfænomen, som en slags 
hvirvelvind, der måske kunne lægge kornet ned på den specielle facon. 

På det seneste har han igen omtalt aftegningen for bekendte, der gennem flere 
led har henvist til ham ufo-eksperten i Søllested, der vist også engang var 
involveret i noget med korncirkler. 

Og nu skal marken jo høstes i løbet af de næste par dage, hvis vejret holder. Og 
det vil uvægerligt gå ud over aftegningen. 

Aftegningen ligger i marken placeret ca. 2,5 m fra sprøjtesporene, og der var 
r ikke umiddelbart spor at se efter personer, der har gået i kornmarken for at 

komme ind til selve aftegningen, da den blev opdaget. 

Bt'lirato Kornstråene ligger ned i cirkelforløbet i samme retning som viserne på et ur. 



Gårdejer Knud Erik Olsen: 
„Hvem har været på spil i min 
hvedemark?" 

Foto: Ole Henningsen 





Noget udefra? 

På gårdejerens spørgsmål om jeg tror, aftegningen er skabt af noget 
kommende udefra Verdensrummet, må jeg svare benægtende. 
Aftegningen ser ret så primitiv ud, og det er nu min opfattelse, at 
hvis der endelig en dag virkelig skulle komme besøg udefra i en eller 
anden form for rumskib, så ville landing i en dansk kornmark nok 
ikke være det første valg af landingsplads, og så ville en aftegning 
se betydeligt mere avanceret ud, end hvad der hidtil er præsteret. 
Min egen opfattelse efter at have undersøgt aftegningen er, at det 
helt sikkert er fugle der har været på spil - nemlig de såkaldte 
spøgefugle! 

At man ikke umiddelbart har kunnet konstatere fodspor i marken fra 
sprøjtesporene og ind til selve aftegningen kan skyldes, at det 
næsten altid er muligt meget forsigtigt at træde på en eller anden 
mere eller mindre bar plet blandt kornstråene, så man ikke træder 
afgrøden ned og dermed afslører sig selv. 

Mifunes sidste sang 



Ole Henningsen opmåler og registrerer den nye 
korncirkel på Nordlolland. 


For nylig viste man igen i TV Søren Kragh-Jacobsens film »Mifunes Foto: oie Henningsen 

sidste sang«, hvor store dele blev optaget på Nordlolland. I nogle af filmens sidste scener ses en korncirkelaftegning, 
som jeg i sin tid lavede til filmen sammen med min tidligere kollega Filip Steenholdt fra Vesterborg. 

Se artiklen Hvordan en korncirkel kan opstå! 

Aftegningen blev til ved hjælp af et trædebrædt med tov i hver ende af brædtet. 

Vi har senere for Danmarks Radio produceret TV-avisens logo som et eksperiment samt et „e" i en havremark til brug 
for en reklamefilm for Havre Fras, så denne måde at fabrikere kornaftegninger på er egentlig ret nem og effektiv. 



Aftegningen i marken fotograferet fra syd. Den nærmeste „cirkel" bærer ikke 
præg af større nøjagtighed i frembringelsen. 


Foto: Ole Henningsen 

Aftegningen i Svinsbjerg er en af de absolut mindre og ikke særligt imponerende af de aftegninger, der er fundet på 
Lolland, og som jeg har registreret indenfor de seneste 10-15 år. 

Man fandt aldrig ud af, hvem der havde været på spil i hvedemarkerne i Holebys udkant og udenfor Maribo. 

Men alligevel ville det være interessant at finde ud af, hvem der nu har haft gang i cirkelproduktionen på Nordlolland? 

Er det en spøgefugl, der vil se, hvor lang tid der kan gå, inden den opdages, hvad sker der når den opdages, mon de 
hopper på den, eller bliver den måske slet ikke opdaget? Tankerne kan være mange. 

Eller er det en lokal kunstner, der er på spil og har lavet en form for happening, mon? 

Kunne det være reklamestunt for kulturbegivenheden „Lys over Lolland" eller det lokale „Reventlowmarked", men Knud 
Erik Olsen har dog ikke forbindelse til arrangementet. 

Jeg kunne naturligvis ikke dy mig for at spørge. 


Efterlysning 

Både gårdejeren og jeg er utroligt nysgerrige, for at få at vide, hvordan den er lavet. 

Jeg vil meget gerne have kontakt med „producenten" eller folk, der kender til aftegningens tilblivelse via Skandinavisk 
UFO Information - SUFOI. 

Lokal efterlysning i dagbladet Lolland-Falsters Folketidende har ikke givet resultat i skrivende stund. 

Skulle man ønske det, kan man meget vel være anonym overfor offentligheden, men fortæl og dokumenter gerne 
teknikken og motivet. 














Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så send denne ufo-mail videre til din familie, 
dine venner og bekendte. 

Så har de også muligheden for at modtage ufo-mail gratis og uforpligtende, når der sker noget nyt: 

Danske og udenlandske observationer eller fotografier, aktuelle himmelfænomener og spændende tilbud på ufo¬ 
materialer. 



